AlexejDobrolubov/national_council_slovak_2010 huggingface dataset:
55. schôdza NR SR - 7.deň - A. dopoludnia
Dátum: 2022-02-11
Poslanec: Šutaj Eštok, Matúš (SMER - SD)
Druh vystúpenia: Vystúpenie s faktickou poznámkou

100. Ďakujem kolegom za faktické poznámky. Pokúsim sa postupne. Pani poslankyňa Marcinková, ja som povedal, že žumpu z úst si urobili Sulík, Matovič a Kollár. Prečítal som vám aj ich výroky vtedy a ich postoj dnes asi poznáte. A pýtam sa vás, kedy v živote či už Peter Pellegrini, alebo HLAS spochybnil naše zakotvenie v NATO a našu zahranično-politickú orientáciu, že máme byť orientovaní na všetky štyri strany? Ani raz. To, že sme vystúpili proti zmluve, ktorá je nevýhodná, to je jeden fakt, aj keby bola s Američanmi, s Rusmi, s Číňanmi, je zmluva nevýhodná pre Slovenskú republiku, ohrozuje suverenitu, demokraciu a ďalšie veci, tak nebudeme hlasovať za ňu. Keď ste vy hlasovala za, nemám s tým problém, to už si vysporiadajte s vašimi voličmi. Pán poslanec Kazda, nie my opozícia sa pokúšame tu niečo zmeniť. Šesťstotisíc podpisov na petíciu za vypísanie referenda, 54 % ľudí by išlo na takéto referendum o predčasných voľbách, 62 % ľudí by išlo na predčasné voľby, 78 % ľudí nedôveruje vašej vládnej koalícii a viac ako 85 % nedôveruje vášmu šéfovi Igorovi Matovičovi. Takéto výsledky nemá jedna jediná krajina na svete, nie v Európe! Tak si odpusťte tie vaše nemiestne poznámky. Páni predkladatelia Svrček, pán predkladateľ Svrček aj pani poslankyňa Hajšelová, veď váš šéf hovoril, keď mal ten citát, o tomto referende, že toto referendum, umožní všetko, aby sa konalo. Ak dáte účinnosť od roku 2024, asi toto referendum sa konať nemôže. A ak máte takýto problém teda, že ste tu dali 2024, pýtam sa, prečo ste nedali účinnosť teraz. A potom by ste to mohli zmeniť, keby tam boli také problémy s retroaktivitou. Tak sa netvárte farizejsky, prosím vás. Keď sa tu bavíme o akejsi tradícii, dvakrát v histórii Slovenskej republiky sa už referendum o predčasných voľbách konalo. A k tejto vašej najnovšej fantazmagórii s tým, ako my sme hlasovali za návrh poslanca Tarabu, asi nepoz... (Prerušenie vystúpenia časomerom.)
88. schôdza NR SR - 6.deň - B. popoludní
Dátum: 2023-03-22
Poslanec: Šudík, Tomáš (-)
Druh vystúpenia: Vystúpenie

132. Vážené panie poslankyne, vážení páni poslanci, vážení prítomní, v súlade s § 73 zákona o rokovacom poriadku som bol určený Výborom Národnej rady pre pôdohospodárstvo a životné prostredie za spravodajcu k návrhu k uvedenému zákonu (tlač 1343). Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali výbory: Ústavnoprávny výbor Národnej rady, Výbor Národnej rady pre hospodárske záležitosti a Výbor Národnej rady pre pôdohospodárstvo a životné prostredie. Za gestorský výbor navrhujem Výbor Národnej rady pre pôdohospodárstvo a životné prostredie. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte, prosím, všeobecnú rozpravu.
88. schôdza NR SR - 3.deň - B. popoludní
Dátum: 2023-03-16
Poslanec: Šudík, Tomáš (-)
Druh vystúpenia: Vystúpenie s faktickou poznámkou

92. Ďakujem za slovo. Tak účelovo daň nemôžeme viazať. Ja som, ešte keď sme boli veľká koalícia, ja som navrhoval, aby sme pretransformovali daň na poplatok, ako je napríklad pri odpade, aby mestá a samosprávy boli viazané tieto poplatky využívať priamo pre tie útulky. To by bolo o tom, ale vtedy sme nenašli podporu v koalícii a koalícia to na koaličnej rade odmietla, tú transformáciu dane na poplatok a priamo viazať, čo mňa o to viac oveľa mrzelo, a tu sme našli ďalší spôsob po vzore Nemecka, kde aj Nemecko samé ako také od seba to zrušilo a sa rozhodlo, že zruší pre tých obyvateľov, ktorí si adoptujú psíka z útulku, miestnu daň, a tie skúsenosti z Nemecka ukázali na to, že ak chcela nejaká rodina si zobrať nejakého psíka, tak nenavštívila nejakého množiara, ale priamo navštívila útulok a sú reálne dáta a informácie, kde sa znížil počet psíkov v útulku, pretože toho spotrebiteľa, toho občana viacej motivovalo toho psíka zobrať z útulku. Po vzore Nemecka. Takže len toľko. Ďakujem.
83. schôdza NR SR - 8.deň - B. popoludní
Dátum: 2023-02-14
Poslanec: Šudík, Tomáš (-)
Druh vystúpenia: Vystúpenie s faktickou poznámkou

56. Ďakujem za slovo. Začnem od konca. Pán Mizík, teda vlastne ja nemôžem reagovať na faktickú poznámku pána Mizíka, ospravedlňujem sa, tak vystúpim v záverečnom slove. Ale na pána Suju, začnem od konca. Tak pokiaľ tí hadi spadajú pod reguláciu CITES, tak áno, bude sa to vzťahovať aj na nich. Ja som žiadneho hada, ktorý spadal pod kategóriu CITES (povedané so smiechom), nechoval, takže na mňa sa to vzťahovať nebude. A tá prvá otázka bola, áno, som sa, ospravedlňujem sa, pomýlil som. Ušetrí to finančné prostriedky občanom Slovenskej republiky a tuším aj v dôvodovej správe tam v stanovisku je vyčíslené, ak sa, ak sa nemýlim, ak nie, tak vám to potom dodám.
79. schôdza NR SR - 2.deň - A. dopoludnia
Dátum: 2022-12-09
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

14. Ďakujem za slovo, pán predsedajúci. Pani Kolíková keď začínala rozprávať k tejto téme, povedal som si, že budem iba príležitostne reagovať, ale pri vás som si povedal, že zareagovať musím, pretože ste ma osobne veľmi sklamala. Ja si pamätám ešte, keď začínala táto vláda Igora Matoviča, ale neskôr Eduarda Hegera, vždy som vás považoval za veľmi charakternú osobu a dobrú odborníčku a tešil som sa, že práve vy ste sa stala ministerkou spravodlivosti, pretože som vám veril. Vždy som s údivom pozeral, s akou ráznosťou ste presadzovali reformu súdnej mapy. Do dnešného dňa si pamätám, ako vyšla tá kvázi prvá kauzička, sme ju riešili na našom klube, keď vás išli odvolávať, a ja som bol jeden z tých poslancov, ktorí hovorili, že Mária Kolíková je čestná politička a nikdy by tú kauzu nespravila. Som sa hádal s viacerými kolegami, ale vždy som tento svoj názor presadzoval. Aj napriek tomu, že som sa možno aj s pár kolegami pohádal, vždy som tomuto veril. Ale teraz mi je veľmi ľúto, že ste sa dali na hru Richarda Sulíka, ktorý sa snaží silou-mocou túto vládu odvolať. Pýtam sa, kde sa stratil ten charakter, že zrazu chcete dosiahnuť to, aby na Slovensku nastali predčasné voľby? Pretože iná cesta asi nie je, keď sa pozrieme na súčasné zloženie, a aby tu znova vládol SMER a HLAS. Tá celá protikorupčnosť a to všetko, čo ste rozprávali, veď vlastne vy idete urobiť to, aby tu znova prišli títo ľudia k moci a znova ohýbali právom ako doteraz. Veď potom, keď budú predčasné voľby, sa tu znova vráti k moci SMER a HLAS, množstvo mladých ľudí potom odíde zo Slovenska, lebo už nebudú nikomu veriť. A vy budete jedna z tých osôb, ktorá zapríčinila to, že mladí ľudia zo Slovenska budú odchádzať, pretože v tom momente, keď ste mala byť silná politička, ste sa nechali obalamutiť Richardom Sulíkom a ste sa dali na túto hru. Ja som osobne veľmi sklamaný aj preto, že som vám veril, aj som sa vás celú dobu osobne zastával. Ďakujem.
79. schôdza NR SR - 1.deň - B. popoludní
Dátum: 2022-12-08
Poslanec: Šudík, Tomáš (OĽANO)
Druh vystúpenia: Vystúpenie s faktickou poznámkou

172. Ďakujem za slovo, pán predsedajúci. Veronika, spomínala si slovo chlapa a s tým si spájala Richarda Sulíka, predsedu strana SaS. Ja mám s Richardom Sulíkom tiež také osobné skúsenosti, keď som riešil mesto Humenné. Veľakrát som oslovil Richarda Sulíka, keď sme mali problém s energetikou a s teplom v našom meste, potom neskôr, keď aj firmy, ktoré v Humennom zamestnávajú množstvo ľudí, mali taktiež problém, pretože nedokázali platiť tie energie a mali problémy s dodávateľmi. Viete, koľkokrát mi pomohol Richard Sulík a dodržal svoje slovo? Ani raz. Ani raz. Prišiel nový minister a zázračne sa všetko dalo riešiť. A ten kto mi kľudne neverí, môžem kľudne zobrať aj kolegov zo SaS-ky, mi tu Peťo kričí, môžme ísť do Humenného navštíviť dve súkromné firmy, ktoré žiadali pomoc, a nikto im nepomohol. Namiesto toho ma Richard Sulík zablokoval, aby som mu ďalej nemohol volať a riešiť túto problematiku. Ďakujem.
90. schôdza NR SR - 3.deň - B. popoludní
Dátum: 2023-05-04
Poslanec: Tabák, Romana (-)
Druh vystúpenia: Vystúpenie s faktickou poznámkou

25. Ďakujem veľmi pekne za slovo. Pán minister, moja otázka znela, že ako zlepšíme situáciu pre doktorov veterinárneho lekárstva. Ja pevne dúfam, že táto odpoveď bola pre nich dostačujúca a tu aj môžete vidieť, že ja odpovedám na vaše podnety, ja vám veľmi pekne ďakujem všetkým občanom Slovenskej republiky a ja pevne dúfam, že tá situácia sa zlepší a ľudia, ktorí budú chcieť pracovať ako veterinári, aby boli dostatočne motivovaní a aby neodchádzali z našej krajiny. Takže ďakujem veľmi pekne za tento podnet. Ďakujem veľmi pekne za odpoveď a prajem vám pekný deň.
88. schôdza NR SR - 9.deň - B. popoludní
Dátum: 2023-03-28
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

124. Ďakujem za slovo. Pán poslanec Matovič, v prvom rade, chcem vám povedať, že ste mi stokrát sympatickejší ako odvolaný premiér Heger. Vy ste aspoň zostal sám sebou a vy proste robíte v to, čo veríte, a, a ja si myslím, že ste dobrý človek, len, len je mi ľúto, že sa hráte s mysľou ľu.. s mysľami ľudí a proste vy aj viete, že napríklad tento návrh zákona neprejde a tých 500 eur za účasť vo voľbách, to vôbec nie je systémová zmena a je to len taký populistický ťah. Ale ako, ako držím palce. A čo by som vám chcela povedať a poradiť, je, čo mi poradili v New Yorku, keď som bola, tak mi hovoril jeden, jeden z pastorov mi hovorí, že, Romana, že ak chceš zmeniť svoj život k lepšiemu, aj, aj myseľ k lepšiemu, tak si čítaj celý mesiac žalm jeden, Dve cesty, a ja som to fakt vyskúšala a je to proste, je to, bola to neuveriteľná zmena a hlavne sa vám tak zmení tá myseľ. Tak ak by ste mi dovolili, ja vám prečítam. Prvá kniha žalmov... (Prerušenie vystúpenia predsedajúcim.) Blanár, Juraj, podpredseda NR SR 125. Na mikrofón, poprosíme. Tabák, Romana, poslankyňa NR SR 126. Dve cesty. Takže ak toto si budete čítať celý mesiac, tak sa zmeníte. „Blažený človek, čo nekráča podľa rady bezbožných a nechodí cestou hriešnikov ani nevysedáva v kruhu rúhačov, ale v zákone Pánovom má záľubu a o jeho zákone rozjíma dňom i nocou. Je ako strom zasadený pri vode, čo prináša ovocie v pravý čas, a jeho lístie nikdy nevädne, darí sa mu všetko, čo podniká. No nie tak bezbožní, veru nie, tí sú ako plevy, čo vietor ženie pred sebou, preto bezbožní neobstoja na súde ani hriešnici v zhromaždení spravodlivých. Nad cestou spravodlivých bedlí Pán, ale cesta bezbožných vedie do záhuby.“ Takže ja vám, ja vám držím palce, nech tú vašu šikovnosť, nech to proste prináša len tie ovocie, aby ste už nepremárnil takú šancu, akú ste mal. (Potlesk.)
88. schôdza NR SR - 7.deň - B. popoludní
Dátum: 2023-03-23
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

131. Ďakujeme za slovo. Pán poslanec Kuriak, musím s vami súhlasiť. V dnešnej ťažkej dobe musíme byť k sebe viacej láskaví a tolerantní. Ale chcela by som vám tiež povedať, že neviem, či viete, ale Slováci sú majstrami v rybníkovom hokeji, rozhodujúci gól dal úžasný Branko Fábry vo finále proti Čechom, takže veľmi, veľmi vám gratulujem, bratislavský amatérsky tím Frosty Shots.
88. schôdza NR SR - 4.deň - A. dopoludnia
Dátum: 2023-03-17
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

124. Ďakujem za slovo, pán predseda. Ja budem hlasovať za zákon môjho tenisového kolegu Karola Kučeru, veľmi mu ďakujem za tento, za tú iniciatívu. Pravda je taká, 12 % detí na Slovensku je obéznych. My akútne potrebujeme vybudovať novú telocvičňovú infraštruktúru, aby každá základná škola mala svoju telocvičňu a hlavne do budúcna aby naše deti mohli chodiť na telesnú výchovu aj päťkrát do týždňa. Ja som za to, aby naše deti chodili na telesnú výchovu aj päťkrát do týždňa. Tento zákon hovorí o tom, že telesná výchova bude povinná trikrát do týždňa, takže ja budem hlasovať za a musíme na toto myslieť do budúcna, lebo šport je zdravie a naše deti sa potrebujú hýbať na školách. Ďakujem.
88. schôdza NR SR - 1.deň - B. popoludní
Dátum: 2023-03-14
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

44. Deti majú právo na doprovod počas hospitalizácie. Ja ako matka trojročného syna tento zákon podporím, ak prejde pozmeňujúci návrh pani doktorky a poslankyne Evy Horváthovej. Kiežby ste, pani poslankyňa, častejšie vystupovala. Vy ste typ političky, ktorá si zaslúži mediálny priestor. A pevne dúfam, že budete predkladať zákony aj v budúcnosti. A ďakujem veľmi pekne za vaše konštruktívne vystúpenie.
83. schôdza NR SR - 8.deň - A. dopoludnia
Dátum: 2023-02-14
Poslanec: Tabák, Romana (SME RODINA)
Druh vystúpenia: Vystúpenie

4. Ďakujem za slovo, pán predsedajúci. Krásneho Valentína vám prajem, ľúbte sa každý deň tak, ako dnes. A niekedy je lepšie byť sám, ako sa cítiť osamelo vo vzťahu. Vážený pán predseda, vážený pán minister, vážené kolegyne a kolegovia, dovoľte mi, aby som predniesla spoločnú správu výborov Národnej rady o prerokovaní návrhu na vyslovenie súhlasu Národnej rady Slovenskej republiky s Dohodou o založení medzinárodnej nadácie EÚ a Latinskej Ameriky a Karibik. Návrh pridelil predseda Národnej rady svojím rozhodnutím č. 1491 z 24. januára 2023 na prerokovanie ústavnoprávnemu výboru a zahraničnému výboru. Za gestorský výbor určil Zahraničný výbor Národnej rady. Ústavnoprávny výbor Národnej rady o predmetnom návrhu rokoval 30. 1. 2023, avšak neprijal uznesenie, keďže návrh uznesenia nezískal súhlas nadpolovičnej väčšiny všetkých poslancov podľa článku 84 ods. 3 Ústavy Slovenskej republiky a § 52 ods. 4 zákona o rokovacom poriadku Národnej rady. Zahraničný výbor Národnej rady uznesením č. 112 z 31. januára odporučil Národnej rade vysloviť súhlas s predmetnou dohodou a rozhodnúť, že táto dohoda je medzinárodnou zmluvou podľa čl. 7 ods. 5 Ústavy Slovenskej republiky, ktorá má prednosť pred zákonmi. Gestorský výbor odporučil Národnej rade podľa čl. 84 písm. d) Ústavy Slovenskej republiky vysloviť súhlas s predmetnou dohodou a rozhodnúť, že ide o medzinárodnú zmluvu podľa čl. 7 ods. 5 Ústavy Slovenskej republiky, ktorá má prednosť pred zákonmi. Spoločná správa výborov bola schválená uznesením Zahraničného výboru Národnej rady č. 113 z 31. januára. Týmto uznesením ma výbor zároveň poveril plniť úlohy spoločnej spravodajkyne. Toľko, prosím, pán predsedajúci, spoločná správa. Prosím, aby ste otvorili rozpravu k tomuto bodu.
78. schôdza NR SR - 18.deň - A. dopoludnia
Dátum: 2023-01-26
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

60. Ďakujem za slovo. Pán poslanec Matovič, ja som vám tak držala palce, ja som bola ochotná ísť do politiky v ôsmom mesiaci tehotenstva. Ja si pamätám v minulom, minulé leto, keď som vám písala, Igor, poď do parlamentu, múdrejší ustúpi. Dnes ste v parlamente tak či tak. Vláda padla, tak ako ste Fica porazili, tak ste mu dovolili aj opäť vyrásť. Vďaka vašim hádkam so Sulíkom. Som za najskorší termín predčasných volieb. Ľudia nech sa rozhodnú na základe výsledkov. Naši občania si zaslúžia pokoj, stabilitu a výsledky. Na záver by som chcela popriať všetko najlepšie k narodeninám nášmu legendárnemu poslancovi Jozefovi Lukáčovi. Prajem ti veľa zdravia a máme ťa všetci radi! Tiež nezabúdajme na slovenské príslovie ´po daždi zas slnko svieti, po daždi zas slnko svieti.´
78. schôdza NR SR - 16.deň - B. popoludní
Dátum: 2023-01-24
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

213. Ďakujem za slovo. Pán poslanec Matovič, vy ste povedali, že urobíte všetko pre to, aby sa bývalá vláda nevrátila k moci. No naša vláda už všetko pre to urobila, aby HLASOSMER sa vrátil k moci, tým, ako ste sa správali, vaša komunikácia, ja som tak sklamaná. Jako mladá politička som išla do politiky s dôverou a... a s takými veľkými ambíciami, že proste sa to proste zmení, ale toto bolo jedno veľké sklamanie. Dôvod, prečo som sa zúčastnila referenda, bolo, lebo si myslím, že politici by mali chodiť k voľbám, politici by mali hlasovať. Ak nechodia politici hlasovať, tak nebudú hlasovať ani ľudia. Referendum 21. januára 2023 nebolo o termíne a tiež to nebolo ani o súčasnej vláde. Len pre zaujímavosť, v referende sa zúčastnilo cez 1 mil. 100-tisíc ľudí. Pre porovnanie, keď zrátame hlasy OĽANO, SME RODINA, SaS a ZA ĽUDÍ v posledných voľbách, tak dostali spolu cez 1 mil. 300-tisíc hlasov, čo stačilo v Národnej rade na ústavnú väčšinu. My sme premárnili jednu veľkú šancu. Tiež by som chcela spomenúť, čo raz povedal predseda Matice slovenskej pán Mináč: „Keď sa usilujeme o samostatnosť Slovenskej republiky, musíme sa súčasne usilovať aj o to, aby táto krajina bola demokratická a sociálne spravodlivá, inak toto úsilie nemá zmysel.“ Naše Slovensko potrebuje pokoj a stabilitu, budem jednoznačne hlasovať za predčasné voľby.
79. schôdza NR SR - 3.deň - A. dopoludnia
Dátum: 2022-12-12
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

172. Ďakujem za slovo. Pani poslankyňa Cigániková, ak vláda je zodpovedná, prijme ponuku predčasných volieb za schválenie pomoci ľuďom, čím myslím rozpočet. Ľudia potrebujú stabilitu. Pani poslankyňa Cigániková, ja si plne stojím za hlasovaním o pánovi Ficovi, každého jedného, ktorého väzobne stíhali, pustili. Ja pevne dúfam, že budú odsúdení a spravodlivo odsúdení. A dovtedy musí platiť prezumpcia neviny. Pani poslankyňa Cigániková, tiež si stojím za obranným úderom, ktorý som vám uštedrila, ktorý ste si plne zaslúžila. Napadla ste ma, dourážala ste moju rodinu a ste hanbou slovenskej politiky. Pani poslankyňa Cigániková, vy ako odborníčka na zdravotníctvo ste ani nehlasovali za paliatívny zákon, jeden z najdôležitejších zákon... zákonov tohto roka, o ktorom sa vôbec mediálne nerozprávalo, lebo nebol niečím zaujímavý, ale vy ako odborníčka ste za tento zákon nehlasovali. Zárukou katastrofy ste akurát tak vy s vašou celou stranou Sloboda a Solidarita.
79. schôdza NR SR - 2.deň - A. dopoludnia
Dátum: 2022-12-09
Poslanec: Tabák, Romana (SME RODINA)
Druh vystúpenia: Vystúpenie s faktickou poznámkou

72. Ďakujem za slovo. Pán poslanec Šipoš, je veľmi smutné, že táto rozprava nemá nič spoločné so záujmami slovenských občanov, ale pravda je taká, že SaS hrá vabank so Slovenskom, čo je veľmi smutné. SaS patrí na politické smetisko slovenských dejín. SaS patrí na politické smetisko slovenských dejín. Pán poslanec Šipoš, ak náhodou padne vláda, v ďalších voľbách ľudia sa rozhodnú podľa našich výsledkov a spokojnosti. Nemáme sa čoho báť. Ešte by som rada prečítala jedno slovenské príslovie – čo si kto zaseje, to bude aj žať. A my budeme žať, čo sme spôsobili alebo čo sme, čo sme vykonali za týchto, za tieto dva a pol roka. Ďakujem.
58. schôdza NR SR - 2.deň - B. popoludní
Dátum: 2022-02-22
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

41. Ďakujem za slovo. Pán poslanec Saloň, ďakujem za tvoje vystúpenie v rozprave a chcem povedať jednu vec. Tento dnešný deň nie je o nijakom literárnom krúžku ani o nejakej beletrii, o čítaní niečoho. Tento dnešný deň je o tom, že sme dospeli k tomu názoru, že tých prešľapov, ktorých na ministerstve vnútra bolo tak veľa, je tak strašne veľa, že sme podali návrh na odvolanie pána ministra Mikulca. Dnešný deň je o tom, že niet pochýb o tom, že pán Mikulec o všetkom vedel, čo sa na Národnej kriminálnej agentúre deje a o všetkých tých prepisoch, o všetkom, čo sa tam dialo, vedel. Pre mňa je strašné poznanie to, že niekto chce spochybňovať Slovenskú informačnú službu a spochybňuje ju s tým, že tie prepisy sú vytrhnuté z kontextu. No, to je asi hlúposť. To sú prepisy, respektíve informačno-technické prostriedky a prepisy rozhovorov medzi "elitnými" vyšetrovateľmi, ktorí sa absolútne spreneverili svojmu povolaniu. Myslím si, že príde doba, kedy niekto za toto bude niesť zodpovednosť. A veľmi dobre v závere svojho vystúpenia si povedal, že je najvyšší čas zvolať mimoriadny výbor na kontrolu Slovenskej informačnej služby a spýtať sa vlastne, ako to bolo. Ďakujem pekne.
48. schôdza NR SR - 3.deň - A. dopoludnia
Dátum: 2021-10-21
Poslanec: Šuca, Peter (SMER - SD)
Druh vystúpenia: Vystúpenie s faktickou poznámkou

76. Ďakujem pekne za slovo. Vážený pán Žiak, vy ste tak zaujímavo začali svoje vystúpenie v rozprave, keď ste sám sebe poďakovali a ste povedali, že ďakujete, že môžte vystúpiť pri tomto nezmyselnom návrhu zákona. Tak ja sa vás chcem spýtať: Čo bolo na tomto návrhu zákona nezmyselné? Čo bolo na tomto návrhu zákona zlé? Chceme teda povedať, že ten mníchovský diktát 29. - 30. septembra ´38 sa neudial? Chceme teda zmazať z histórie a z minulosti to, že nás v tom čase naši spojenci nehodili cez palubu? Chceme hádam poprieť to, že Chamberlain, Daladier, Mussolini a Hitler sa nestretli, že nepodpísali zmluvu o spolupráci? Čo na tomto návrhu zákona bolo zlé a je zlé? My rozprávame o historickej udalosti, ktorá sa stala, ktorá vstúpila do histórie v tom čase Československa, v tom čase československého národa, a chceme si uctiť toto tu pamätným dňom. Čo na tom bolo zlé? Ďakujem pekne.
40. schôdza NR SR - 2.deň - A. dopoludnia
Dátum: 2021-09-17
Poslanec: Šuca, Peter (SMER - SD)
Druh vystúpenia: Vystúpenie

220. Ďakujem pekne za slovo. Vážený pán predsedajúci, vážené panie poslankyne, vážení páni poslanci, dovoľte mi predniesť spravodajskú informáciu o predmetnom bode rokovania. V súlade so zákonom o rokovacom poriadku som bol určený predsedom výboru za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko ministerstva financií. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 77, pardon, opravujem, 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady pre obranu a bezpečnosť. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, prosím, otvorte rozpravu k predmetnému bodu rokovania.
31. schôdza NR SR - 2.deň - B. popoludní 2
Dátum: 2021-06-16
Poslanec: Šuca, Peter (SMER - SD)
Druh vystúpenia: Vystúpenie v rozprave

2. Ďakujem pekne za slovo. Vážený pán predseda, dajte, prosím, hlasovať o tom, že Národná rada Slovenskej republiky po prerokovaní uvedeného návrhu podľa čl. 88 Ústavy Slovenskej republiky vyslovuje nedôveru členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky. Skončil som, dajte, prosím, hlasovať.